《橄榄》
元代·郝经

南果足韵胜，北人䍐为奇。银盘献青子，爱玩惊见之。

莲房饱出踊，枣滑生下枝。翠粉苔𡋯新，清烈凝松脂。

齿牙喷艰涩，苦硬不可持。气韵久始来，灵根瀹天池。

洒然凌清飙，甘露濡仙芝。有如宿瘤妻，苦节真可期。

亦如相韩休，朕瘠天下肥。危辞遽逆耳，终自为良规。

先难阻欲速，后得卒莫违。默默心语口，此乐夫谁知？

始觉众果俗，橘奴复梨儿。海岭瘴天黑，异味翻荼饴。

雨露存天真，飓雾不可滋。岛屿出乳泉，造化亦若兹。

元气舌本甜，酸苦归涕洟。本来甘受和，众味相假移。

居然复其源，伪妄焉能欺。何当谢世网，兀坐忘奔追。

深山石室空，煮石疗调饥。破鼎煎春芽，嚼此吟湘累。

翛然沃肺肝，看山坐支颐。物表有真味，载歌采薇诗。

作者简介：（1223—1275）元泽州陵川人，字伯常。郝天挺孙。金亡，徙顺天，馆于守帅张柔、贾辅家，博览群书。应世祖忽必烈召入王府，条上经国安民之道数十事。及世祖即位，为翰林侍读学士。中统元年，使宋议和，被贾似道扣留，居真州十六年方归。旋卒，谥文忠。为学务有用。及被留，撰《续后汉书》、《易春秋外传》、《太极演》等书，另有《陵川文集》。